**Nevasta harnică**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iaca mândra de pe vale!

Cu rochiţa în paftale

Cum mă-ntâmpină în cale.

Of, of, of şi aoleu,

Arde sufleţelul meu!

Ea aleargă-n fuga mare,

Seceră orz de prânzare,

Şi-l usucă-ntr-o căldare.

Of, of, of şi aoleu,

Arde sufleţelul meu!

Până un copil să sugă,

Se azvârle ca vârlugă

Şi râşneşte tot în fugă.

Of, of, of şi aoleu,

Arde sufleţelul meu!

Într-o clipă ea frământă,

Se roşeşte, se-nfierbântă

Şi de bucurie cântă.

Of, of, of şi aoleu,

Arde sufleţelul meu!